### | | | | --- | --- | | | | | --- | | **Teknik- og Miljøudvalget** 4. februar 2016 Sagsnr. 710-2012-148353 Dok.nr. 710-2015-288925 Sagsbehandler DPRGRA | | 20.                 Orientering om statens opdatering af værdifulde naturområder - Åbent

###

|  |  |
| --- | --- |
| Tidl. politisk behandling |  |
| Forventet sagsgang | TM-U |
| Lovgrundlag | Naturbeskyttelsesloven |

###

**SAGENS INDHOLD**

Miljøministeriet og Kommunernes Landsforening indgik i 2010
en [aftale](http://naturstyrelsen.dk/naturbeskyttelse/national-naturbeskyttelse/beskyttede-naturtyper-3/opdatering-af-3-natur/aftale-om-projektet/)
om, at staten skulle lave et serviceeftersyn af de værdifulde naturarealer i
kommunerne, der er beskyttet af naturbeskyttelseslovens § 3. På de beskyttede
områder må naturtilstanden ikke ændres. Det betyder, at ejeren af arealet ikke
må foretage nye aktiviteter såsom byggeri, dyrkning, nydræning,
terrænændringer, gødskning, tilplantning, anlæggelse af søer og vildtremiser
mv. uden at kommunen har meddelt dispensation.

Formålet med serviceeftersynet var at kortlægge udbredelsen
af den beskyttede natur på en ensartet måde for hele landet. Naturstyrelsen har
foretaget en luftfotoscreening af hele [adresse] og har i udvalgte
tilfælde foretaget besigtigelse i felten.  Resultatet af serviceeftersynet for
Favrskov Kommune blev i efteråret 2015 udgivet i en rapport. Rapporten er
vedlagt som bilag, og det samlede resultat af serviceeftersynet i [adresse]
er endvidere sammenfattet på [Naturstyrelsens
hjemmeside](http://naturstyrelsen.dk/naturbeskyttelse/national-naturbeskyttelse/beskyttede-naturtyper-3/opdatering-af-3-natur/kommuner/favrskov-kommune/).

Resultatet af serviceeftersynet for Favrskov Kommune er, at
staten fandt 64 uoverensstemmelser og 116 nye eller oversete naturområder.
Dertil kommer, at en række områder er blevet slettet eller har fået en ændret
udbredelse. Uoverensstemmelser er tilfælde, hvor brugen af et areal ikke umiddelbart
er i overensstemmelse med naturbeskyttelseslovens regler. Det er herefter
kommunens ansvar at foretage sagsbehandlingen og vurdere, om der er tale om en
overtrædelse af naturbeskyttelsesloven.

Teknik og Kultur er i færd med at foretage opfølgning på de
registrerede uoverensstemmelser. Opfølgningen består i en vurdering af, om der
er sket en overtrædelse af naturbeskyttelseslovens regler. Hvis det er
tilfældet kontaktes ejeren, og sagerne løses i de fleste tilfælde med en aftale
om reetablering af arealet på baggrund af dialog med ejeren. I enkelte tilfælde
bliver der meddelt påbud.

I projektperioden er det samlede areal med beskyttet natur i
Favrskov Kommune steget med 118 ha. De beskyttede § 3 naturarealer udgør i alt
5,2 % af kommunes samlede areal.

Som opfølgning på de mange rettelser og ændringer, der er
sket i forbindelse med statens eftersyn, har Teknik og Kultur valgt at udsende
et informationsbrev til alle 1866 lodsejere i kommunen, der har beskyttet natur
på deres ejendom. Brevene vil blive udsendt i perioden februar til april 2016.

Brevet indeholder information om:

· opdatering af registreringen af de beskyttede naturområder

· reglerne om naturbeskyttelse

· hvordan man anvender og forstår det elektroniske kort over de
registrerede naturarealer.

**VURDERING**

Der er ikke noget lovkrav om, at lodsejerne skal
orienteres, når der ændres i registreringen af beskyttede naturområder. Det er
Teknik og Kulturs vurdering, at informationen til de berørte er service og
samtidig sikrer det, at lodsejerne kender til deres naturarealer. Informationen
vurderes at medføre en bedre beskyttelse af arealerne og resultere i færre
håndhævelsessager for forvaltningen i situationer, hvor lodsejer ved et uheld
har gjort skade på et naturområde.

**ØKONOMI**

Teknik og Kultur blev i budget 2014 og budget 2015
bevilliget henholdsvis 100.000 kr. og 300.000 kr. til at løse opgaven med at
lave opfølgning på de sager, der er opstået på baggrund af statens gennemgang
af naturområder.

**INDDRAGELSE**

Landbrugets Kommunenetværk i [adresse] blev på et møde 19.
juni 2014 orienteret om statens opdatering af de beskyttede naturarealer.
Teknik og Kultur oplyste om antal forventede sager, og hvordan de bliver
håndteret af kommunen.

Teknik og Kultur orienterer desuden organisationerne i
Landbrugets Kommunenetværk om resultatet af statens opdatering.
Organisationerne orienteres ligeledes om, at alle berørte lodsejere modtager et
brev fra [adresse] med information om de beskyttede naturarealer og
deres beliggenhed.

**INDSTILLING**

Direktøren for Teknik og Kultur indstiller til Teknik- og
Miljøudvalget:

1.    At orienteringen tages til efterretning.

**BESLUTNING**

**Bilag**

|  |  |
| --- | --- |
| Rapport - Naturstyrelsens opdatering af § 3 - registreringen i [adresse] | 710-2015-350426 |
| Udkast til informationsbrev om § 3 beskyttede naturområder | 710-2015-258248 |